钦定古今图书集成/理学汇编/文学典/第115卷 > 任宪
## 钦定古今图书集成/理学汇编/文学典/第115卷 > 任宪

按《山西通志》：“宪字竹柬，佐第三子。幼善平仄，好诗书，
厌繁文，尝曰：‘使吾得一民一士治之，决不旷厥职，以
贻士林羞’。万历初，以贡授郏县训导。上《兴学六事疏》，
不报。耻庠士昝实兄弟阋于墙，作诗自责，昝悔谢过，
考正名宦乡贤位次，迁山阴教谕，再迁大同教授。因
庠士丁鹤冒讼上官，代丁自责，倡建已故总兵周尚”
文、郭琥忠烈祠，旌节妇朱刘氏五人，孝子赵荣贵一
人。与辽阳治兵何廷魁书，指画策略，切中机宜。迁庆
府纪善，归里。崇祯己巳元日，自书桃符云：“多九十之
六岁，少一百之四年。”夏果卒，寿九十有六。所著《龙钟
草》等，见刻《续垂棘编》《三晋语录》中。